Η συνδιδασκαλία αγοριών και κοριτσιών στο μάθημα της φυσικής αγωγής
Authors: Καντζίδου Ελένη 
Published: September 2021

Η παρούσα διατριβή αποσκοπεί στη διερεύνηση της συνδιδασκαλίας και των στάσεων των μαθητών/τριών της Ε΄ και Στ΄ τάξης του Δημοτικού Σχολείου (Δ.Σ.) στο Νομό Δωδεκανήσου σε ό,τι αφορά το μάθημα της Φυσικής Αγωγής (Φ.Α.). Η προσέγγιση των στάσεων γίνεται υπό το πρίσμα των εμπειριών, των συναισθημάτων, των απόψεων και των προτιμήσεων των παιδιών της ηλικίας των 10 έως 12 ετών. Αναλυτικότερα, επιδιώχθηκε η προσέγγιση των στάσεων των μαθητών/τριώνμέσα από τη σχέση τους με τον αθλητισμό εντός και εκτός σχολείου, έγιναν γνωστές οι απόψεις και οι προτιμήσεις τους για το μάθημα της Φ.Α., όταν σε αυτό εφαρμόζεται το μοντέλο της συνδιδασκαλίας. Έμφαση δόθηκε επίσης, στους παράγοντες που επηρέασαν τις δηλώσεις τόσο των αγοριών όσο και των κοριτσιών σε ό,τι αφορά το μεικτό μάθημα και τα συναισθήματα από τα οποία διακατέχονται τα δύο φύλα, όταν συνυπάρχουν στο μάθημα της Φ.Α.. Για τη διενέργεια της έρευνας αυτής ακόμη διανεμήθηκαν ερωτηματολόγια με ερωτήσεις κλειστού κυρίως τύπου σε 1200 παιδιά, που φοιτούσαν σε σχολικές μονάδες του Νομού Δωδεκανήσου, όπου, όπως και σε όλα τα σχολεία της ελληνική επικράτειας, εφαρμόζεται το μοντέλο της συνδιδασκαλίας, με 1101 από αυτά νααποτελούν τον τελικό πληθυσμό της μελέτης. Από την ανάλυση των δεδομένων της μελέτης αυτής το γενικό συμπέρασμα είναι ότι οι μαθητές και οι μαθήτριες, στο σύνολό τους, δείχνουν μία προτίμηση στο μεικτό μάθημα, όπως επίσης στα ομαδικά παιχνίδια, όπου συνυπάρχουν τα δύο φύλα. Ακόμη υποστηρίζουν ότι το συνδιδακτικό μάθημα έχει θετικά αποτελέσματα για τομάθημα της Φ.Α. όπως επίσης και για τους/τις ίδιους/ες. Σε ό, τι αφορά τα συμπεράσματα, που προκύπτουν από τα αποτελέσματα των στατιστικών αναλύσεων συσχετίζοντας τις μεταβλητές με το φύλο φαίνεται ότι τα κορίτσια διακατέχονται από μία πιο θετική στάση ως προς το μοντέλο τηςσυνδιδασκαλίας συγκριτικά με τα αγόρια. Επιπλέον, τα κορίτσια προτιμούν να συμμετέχουν σε ομαδικά παιχνίδια με την παρουσία των αγοριών, επειδή κατακλύζονται από θετικά συναισθήματα για τη συνδιδασκαλία, και πιστεύουν ότι αυτή έχει θετικά αποτελέσματα ιδιαίτερα στα κορίτσια.Αξιοσημείωτο είναι επίσης το γεγονός ότι τα παιδιά και των δύο φύλων δήλωσαν ότι βελτιώνεται η υγεία τους, διώχνουν το άγχος, συμμετέχουν με θετική διάθεση στην ομαδική προσπάθεια και δεν κοροϊδεύονται μεταξύ τους. Μ’ αυτόν τον τρόπο μάλιστα πιστεύουν ότι κερδίζουν το σεβασμό του άλλου φύλου. Αυτά είναι βέβαια στοιχεία τα οποία βελτιώνουν και προάγουν τις μεταξύ τους σχέσεις. Πολύτιμες πληροφορίες αντλούνται επίσης από την έρευνα αυτή, επειδή τα αγόρια θεωρούν ότι τα κορίτσια έχουν υποδεέστερες κινητικές ικανότητες σε σχέση με αυτά στο μάθημα της Φ.Α. και ότι τα κορίτσια χαλάνε το παιχνίδι. Τα κορίτσια αντίθετα έχουν διαφορετική άποψη και επιπλέον τονίζουν ότι όλοι/ες έχουν σ’ αυτές τις κοινές εκδηλώσεις τα ίδια δικαιώματα. Ίσως, για το λόγο αυτό δείχνουν ότι αποκομίζουν περισσότερα οφέλη από το μεικτό μάθημα έναντι των αγοριών.Μία μελέτη ως γνωστό, δεν καλύπτει όλο το φάσμα του θέματος διεξοδικά και δε δίνει απαντήσεις σ’ όλα τα ερωτήματα που σχετίζονται μ’ έναν προβληματισμό. Στην προκειμένη περίπτωση το ζήτημα των στάσεων της συνδιδασκαλίας των δύο φύλων στο μάθημα της Φ.Α. καλύπτει πολλές πτυχές τουκόσμου των παιδιών αυτής της ηλικίας, όπως τη γνωστική, τη συναισθηματική και την κοινωνική, μπορεί να συμβάλει στην αυτογνωσία, την ανάπτυξη και την καλλιέργεια δεξιοτήτων και μπορεί να προετοιμάζει όλα τα παιδιά για τη μετέπειτα ζωή τους και την αρμονική συνύπαρξή τους με το άλλο φύλο. Δεν είναι όμως δυνατόν να καλυφθεί και να εξαντληθεί το ζήτημα από μία μόνον έρευνα. Η διατριβή αυτή μπορεί ν’ αποτελέσει το ερέθισμα για έρευνες στο μέλλον και γι’ άλλες μελέτες για εφαρμογή του μοντέλου της συνδιδασκαλίας επισταμένως, ώστε να συμβάλει στη διαμόρφωση θετικότερης εικόνας μεταξύ των δύο φύλων έχοντας ως στόχο παράλληλα την αποδόμηση των εμφύλων στερεοτύπων και προκαταλήψεων.